Honderde oor Paasnaweek in Kaapstad vasFoto bloot ter illustrasie. (Foto: SA Polisie) Honderde mense is die afgelope Paasnaweek in Kaapstad in hegtenis geneem vir verskeie wetsoortredings, onder meer vir dronkbestuur en die aanranding van ŉ wetstoepassingsbeampte. Hoewel die getal inhegtenisnemings (361) meer is in vergelyking met verlede jaar (332) se Paasnaweek, is daar wel minder mense vir dronkbestuur vasgetrek. JP Smith, Kaapstad se burgemeesterskomiteelid vir veiligheid, sê in vergelyking met verlede jaar (89) is daar die afgelope naweek nege minder mense vir dronkbestuur in hegtenis geneem. Benewens die inhegtenisnemings het die metro se wetstoepassers boonop meer as 72 000 boetes vir verskeie verkeersoortredings uitgereik. Dit is sowat 30 000 minder boetes as wat verlede jaar gedurende dieselfde tyd uitgereik is. Kaapstad se verkeersbeamptes het oor die naweek 84 inhegtenisnemings gemaak, waarvan 67 mense vir dronkbestuur vasgetrek is, vyf vir roekelose en nalatige bestuur, en nog 12 vir onder andere die besit van ŉ gesteelde motor, vervalste dokumente en aanranding van ŉ beampte. Die verkeerspolisie het ook Sondag op die N7 ŉ motoris in hegtenis geneem wat tien sakke dagga van 4 kg elk in sy besit gehad het. Die verkeerspolisie het altesame 63 765 verkeersoortredings aangeteken, 231 openbare voertuie is op beslag gelê en 1 451 lasbriewe is bekom. Die verkeersbeamptes se eweknieë in die metro het ŉ verdere 212 inhegtenisnemings gemaak waartydens meer as 3 500 boetes uitgereik is. Die metropolisie het op sy beurt 65 inhegtenisnemings gemaak, waarvan 13 vir dronkbestuur. Die metropolisie het ook meer as 5 000 boetes vir allerlei wetsoortredings uitgereik. Die Kaapse metro se noodkommunikasiesentrum het byna 3 000 voorvalle oor die Paasnaweek aangeteken. Dit in vergelyking met die meer as 2 000 voorvalle wat verlede jaar aangeteken is. “Oor die langnaweek het ons nooddienste ŉ toename in aanrandingsake aangeteken, sowel as motorvoertuigongelukke en geraasklagtes in vergelyking met verlede jaar se Paasnaweek,” sê Smith. “Paasnaweek is altyd ŉ kritieke tyd vanuit ŉ wetshandhawingsperspektief, daarom wil ek lede van die publiek bedank wat nie die wet oortree het nie,” sê hy. “Dikwels fokus ons op die optrede van diegene wat die wet oortree, maar ons moet ook stilstaan en diegene wat die wet respekteer en die werk vir ons makliker maak, bedank.”